Fisión binaria ou bipartición en bacterias.
A **fisión binaria** ou **bipartición** é unha forma de reprodución asexual celular que se leva a cabo en arqueas, bacterias, lévedos de fisión, algas unicelulares e protozoos, que consiste na división dunha célula en dúas despois da replicación e separación do ADN, seguida da división do citoplasma (citocinese).

A fisión "binaria" contraponse coa fisión "múltiple", na cal unha célula dá lugar a moitas células fillas. A fisión múltiple a nivel celular dáse en moitos protistas como esporozoos e algas, nos cales o núcleo se divide moitas veces por mitose orixinando moitos núcleos, e máis tarde divídese o citoplasma formando moitas células fillas. Nos apicomplexos, a fisión múltiple ou esquizogonia dáse durante a formación de merozoítos, esporozoítos e microgametos en distintas fases do seu ciclo vital. Tamén se denomina división múltiple ou pluripartición.

Os termos fisión binaria e bipartición, ademais de para a división de procariotas e protistas, utilízanse tamén en zooloxía para denominar certos tipos de reprodución asexual de animais nas que o animal se divide en fragmentos que orixinan un novo individuo. Son divisións do tipo da xemación (por exemplo en hidra de auga doce) ou da fragmentación (por exemplo, a fisiparidade das estrelas de mar).

Fisión binaria procariótica
---------------------------

Fisión binaria en procariotas.  

1: A bacteria antes de empezar a fisión binaria, cando o seu ADN está superenrolado.  
 2: O ADN da bacteria replícouse.  
 3: O ADN é empuxado aos polos da bacteria a medida que esta incrementa o seu tamaño e se prepara para a división.  
 4: O crecemento dunha nova parede celular empeza a separar a bacteria.  
 5: A nova parede celular desenvólvese completamente, causando a división completa da bacteria.  
 6: As novas células fillas teñen de novo ADN superenrolado, ribosomas e plásmidos.
A fisión binaria comeza coa replicación do ADN, o cal en procariotas consta esencialmente dunha soa molécula circular, e tamén de pequenos plásmidos. Esta replicación comeza desde a orixe de replicación, onde o ADN se abre formando unha burbulla de replicación que separa o ADN de dobre febra. Este novo ADN ancórase na membrana plasmática.

No caso de *Escherichia coli*, antes de que ocorra a replicación, a orixe de replicación (*OriC*) sitúase nun polo da bacteria. Cando remata a replicación de *OriC*, estas secuencias migran cara ao polo oposto da célula, continuando o proceso de replicación do resto do cromosoma. Os cromosomas así siuados nos polos celulares van determinar a posición do plano de división celular, asegurando que esta se produza no ecuador da célula. A fisión binaria depende da proteína FtsZ, a cal é unha GTPase do citoesqueleto que forma filamentos similares aos da tubulina. Estes filamentos forman un anel no ecuador da célula e recrutan ás demais proteínas que van intervir na división. Estas proteínas dirixen o crecemento da parede celular e da membrana plasmática cara ao interior, formando un septo que divide a célula en dúas nun proceso chamado citocinese. Outras proteínas que compoñen o anel do septo son a proteína FtsK, que se encarga de coordinar a separación dos cromosomas na división celular, tamén se encontraron en *E. coli*, hidrolases de mureína que cumpren un importante papel na separación das células fillas.

A reprodución bacteriana por fisión binaria presenta taxas de crecemento expoñenciais. Por exemplo, en condicións óptimas, a bacteria *Escherichia coli* divídese cada 20 minutos. O ADN bacteriano ten taxas de mutación elevadas. Desta maneira, a rápida reprodución bacteriana dá amplas oportunidades para que se produzan novas cepas capaces de desenvolver resistencia a antibióticos e axúdalles a proliferar nunha gran variedade de ambientes.

Fisión binaria en protistas
---------------------------

Fisión binaria.
A fisión binaria pode clasificarse nos protistas en diferentes tipos segundo cal sexa o plano de división, que son:

* Regular: Unha célula divídese simetricamente en dúas partes de igual tamaño.
* Tipo ameba: A división é algo irregular con respecto ao citoplasma e perpendicular respecto ao eixe do fuso. Divisións deste tipo, teñen lugar en rizópodos.
* Lonxitudinal: O eixe da división é lonxitudinal. Os flaxelados posúen divisións deste tipo.
* Transversal: Ocorre en ciliados como o *Paramecium*, no que o citoplasma se divide de forma perpendicular ao eixe do fuso.
* Oblicua: Ocorre en opalínidos, que posúen ringleiras de cilios. A división empeza sendo lonxitudinal mais logo vólvese paralela a estas ringleiras de cilios. É intermedia entre a lonxitudinal e a transversal.

Notas
-----

1. ↑  Coordinadores: Jaime Gómez Márquez, Ana Mª Viñas Díaz e Manuel González González. Redactores: David Villar Docampo e Luís Vale Ferreira. Revisores lingüísticos: Víctor Fresco e Mª Liliana Martínez Calvo. (2010). *Dicionario de bioloxía galego-castelán-inglés.* (PDF). Xunta de Galicia. p. 35. ISBN 978-84-453-4973-1.
2. ↑  "Cell reproduction". Encyclopædia Britannica.
3. ↑  Britannica Educational Publishing (2011). *Fungi, Algae, and Protists*. The Rosen Publishing Group. ISBN 978-1-61530-463-9.
4. ↑  P.Puranik, Asha Bhate (2007). *Animal Forms And Functions: Invertebrata*. Sarup & Sons. ISBN 978-81-7625-791-6.
5. ↑  Lynn Margulis, Heather I. McKhann, Lorraine Olendzenski (1993). *Illustrated glossary of protoctista: vocabulary of the algae, apicomplexa, ciliates, foraminifera, microspora, water molds, slime molds, and the other protoctists*. Jones & Bartlett Learning. ISBN 978-0-86720-081-2.
6. ↑  Yoshinori Tanada, Harry K. Kaya (1993). *Insect pathology*. Gulf Professional Publishing. ISBN 978-0-12-683255-6.
7. 1 2  Weiss, David (2004). "Bacterial cell division and the septal ring" (PDF). *Molecular Microbiology* **54** (3): 588–597. doi:10.1111/j.1365-2958.2004.04283.x. Consultado o 2014/07/11.
8. ↑  Alberts, Bruce (2004). Ediciones Omega, ed. *Biología molecular de la célula* (4ª ed.). ISBN 978-84-282-1351-6.
9. ↑  David Bramhill. Bacterial Cell Division. Annual Review of Cell and Developmental Biology. Vol. 13: 395-424 (Novembro 1997). DOI: 10.1146/annurev.cellbio.13.1.395.  Arquivado 29 de maio de 2020 en Wayback Machine.
10. ↑  Mehlhorn, Heinz (2001). "Cell Multiplication". En Springer. *Encyclopedic Reference of Parasitology* (2ª ed.). ISBN 3-540-66819-5. Arquivado dende o orixinal o 20 de decembro de 2011. Consultado o 10 de xullo de 2014.

Véxase tamén
------------

### Outros artigos

* División celular
* Mitose
* Conxugación bacteriana

|  |  |
| --- | --- |
| Control de autoridades | 
* Wd: Q3073045
* EBID: ID
* JSTOR: binary-fission

 |